অস্ট্রেলিয়ার কুইনসল্যান্ড। যার পূর্ব দিকে রয়েছে প্রশান্ত মহাসাগর ও প্রবাল সাগর। সেখানেই, টঙ্গে বে-র সমুদ্র সৈকতে একটি বোতল খুঁজে পান কেট চ্যালেঞ্জার নামে এক মহিলা। সঙ্গে ছিলেন তাঁর পার্টনার ড্যানিয়েল ম্যাকনেলি।
অগস্টের ৬ তারিখ বোতলটি পান কেট ও ড্যানিয়েল। কিন্তু বোতল নয়, তাঁদের আকৃষ্ট করে বোতলের ভিতরে রাখা একটি চিঠি। তবে হাতে লেখা সেই চিঠিটি ছিল চিনা ভাষায় লেখা। তাতে কী লেখা ছিল, স্বাভাবিকভাবেই তা পড়তে পারেননি অস্ট্রেলীয় যুগল।

এই বিষয়ে অন্যান্য খবর

৯ লক্ষ টাকা পুরস্কার বাংলায় চিঠি লিখে! পেতে পারেন আপনিও, জানুন নিয়ম
১৩২ বছর পরে বার্তা এসে পৌঁছল সাগরপাড়ে! কী লেখা ছিল চিঠিতে


কিন্তু, তাঁরাও নাছোড়। ড্যানিয়েল ম্যাকনেলি, তাঁর ফেসবুক পেজে চিঠিটি পোস্ট করে তা অনুবাদ করার অনুরোধ জানান। সাহায্যও পান তাঁরা। এবং জানতে পারেন যে, চিনের এক নাবিক লেখেন এই চিঠি তাঁর প্রিয়তমার উদ্দেশ্যে। তাঁদের বাগদানের পরে পরেই কাজের জন্য ভারত মহাসাগরে ভেসে পড়তে হয় সেই চৈনিক নাবিককে। প্রিয়তমাকে ছেড়ে থাকার বেদনাই তিনি লিখে ভাসিয়ে দেন সাগরের জলে। চৈনিক নাবিক এ-ও লেখেন যে, ফিরে গিয়ে তিনি এক সুখের জীবন কাটাতে চান তাঁর সঙ্গে।
চিঠিটি খুব অল্প সময়ের মধ্যেই ভাইরাল হয়ে যায় সোশ্যাল মিডিয়ায়। এবং এক সময়ে তা পৌঁছে যায় নাবিকের কাছে। নাবিকের বন্ধুরা যোগাযোগ করেন কেট চ্যালেঞ্জারের সঙ্গে। তাঁদের থেকেই কেট জানতে পারেন যে, নাবিকের জীবনে শেষরক্ষা হয়নি। তিনি এখনও অবিবাহিত রয়েছেন। তবে তাঁর প্রিয়তমার সংসার রয়েছে। তাই অনুরোধ করেন যাতে তাঁদের নাম যেন কোথাও প্রকাশিত না হয়। 
আন্তর্জাতিক সংবাদমাধ্যম ‘ব্রিসবেন টাইমস’-কে এ কথাই জানান কেট চ্যালেঞ্জার। তিনি আরও বলেন যে, নাবিক যেন তাঁর জীবনে আরও এক ভালবাসার মানুষ খুঁজে পান।